
ОБЩИНСКИ СЪВЕТ

ГР. ЗЛАТОГРАД

ДОКЛАДНА ЗАПИСКА

от Мирослав Митков Янчев – кмет на Община Златоград

Относно: Поемане на краткосрочен дълг от фонд ФЛАГ за осигуряване на оборотни средства за реализация на допустими дейности  по проект „е - Social Health Care”, с акроним „е-SOHECA”, финансиран по Програма за трансгранично сътрудничество „INTERREG V-A Гърция – България” 2014-2020 г., във връзка с Докладна записка  с вх.№ 93-00-22/11.01.2022 г.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
През 2020 година проект „e-Social Health Care”, с акроним e-SOHECA, финансиран по Програма за трансгранично сътрудничество „ИНТЕРРЕГ V-A Гърция – България”  2014 - 2020, получи допълнително финансиране от Управляващия орган на програмата за изпълнение на допълнително договорени дейности. 

С изменение № 5 от 30.07.2020 г. на договора за субсидия № B2.9a.04 от 24.10.2017 г., за Община Златоград, като партньор по проекта, е одобрено допълнително финансиране на стойност 245 823,88 лв. за дейности, свързани с превенцията и лечението на COVID-19, чрез повишаване на здравните услуги, предоставяни на населението. В рамките на допълнително одобрения бюджет е предвидено изпълнение на СМР на поликлиниката при МБАЛ „Проф. д-р Асен Шопов“ АД гр.Златоград, дигитализиране на аналогов мамографски  апарат, закупуване на кислородни бутилки, болнични легла за интензивна грижа и медицинско оборудване. 

След сключване на договори с изпълнители, за разплащане на всички разходи по проекта са необходими финансови средства в размер 235 623,25 лв.
Крайният срок за реализация на дейностите по проекта е 20.03.2022 г. 
С оглед на срока за приключване на дейностите по проекта, се налага да бъдат осигурени средства за разплащане на дейностите в размер на 235 623 лв.

Предлагам същите да бъдат осигурени чрез „Фонд за органите на местното самоуправление в България –ФЛАГ” ЕАД.

 За погасяване на поетия общински дълг ще се използват получените плащания от Управляващия орган на проекта.

Съгласно чл.32, ал.5 от Закона за публичните финанси, плащанията по заеми поети от лица попадащи в сектор „Държавно управление”, какъвто е „Фонд за органите на местното самоуправление в България –ФЛАГ” ЕАД, не попадат в ограниченията по ал.1 от същия член, а именно годишния размер на плащанията по общинския дълг за всяка отделна година да не надвишава 15 % от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.

Обслужването на дълга, включващо лихви, такси и комисионни ще бъдат платени от собствени приходи на общината.
В Приложение към докладната е представен прогнозен погасителен план с максимален срок за погасяване - 12 месеца.
Във връзка с гореизложеното и при положително становище на Общински съвет Златоград,  предлагам следния проект на 

РЕШЕНИЕ:

На основание на чл. 21, ал. 1, т. 10 от Закона за местното самоуправление и местната администрация, чл. 3, т. 2, чл. 5,  ал.1, т.5 , чл. 13, чл. 16 и чл. 17 от Закона за общинския дълг и чл. 5, т. 9 от Правилника за организацията и дейността на Общински съвет Златоград, неговите комисии и взаимодействието му с общинска администрация, Общински съвет Златоград дава съгласие:
1. Община Златоград да сключи договор за кредит с „Фонд ФЛАГ” ЕАД, по силата на който да поеме краткосрочен общински дълг с цел реализацията на проект: „е-Social Health Care”, с акроним „е-SOHECA”,  финансиран от Програма за трансгранично сътрудничество „INTERREG V-A Гърция – България” 2014-2020 г., Приоритетна ос  4 „Трансграничен район с висока степен на социално приобщаване”, Инвестиционен приоритет 9а „Инвестиране в здравната и социалната инфраструктура, които допринасят за националното, регионалното и местното развитие, понижаване на неравнопоставеността по отношение на здравния статус, насърчаване на социалното приобщаване чрез подобряване на достъпа до обществени, културни и развлекателни услуги и преминаването от служби на институционално равнище към служби на местно равнище”, при следните основни параметри:

· Максимален размер на дълга – 235 623 (двеста тридесет и пет хиляди шестстотин двадесет и три)

· Валута на дълга – лева

· Вид на дълга – краткосрочен дълг, поет с договор за общински заем

· Условия за погасяване: 
· Срок на погасяване – до 12 месеца, считано от датата на подписване на договора за кредит, с възможност за предсрочно погасяване изцяло или на части, без такса за предсрочно погасяване

· Източници за погасяване на главницата – чрез плащанията от  Управляващия орган съгласно Договор за безвъзмездна финансова помощ № B2.9a.04 от 24.10.2017 г. и/или от собствени бюджетни средства.
· Максимален лихвен процент – шестмесечен EURIBOR плюс максимална надбавка от 4.083 %

· Други такси, наказателни лихви, неустойки и разноски – съгласно ценовата политика на Фонд ФЛАГ и Управляващата банка

· Начин на обезпечение на кредита:

· Учредяване на залог върху вземанията на Община Златоград по Договор за безвъзмездна помощ № B2.9a.04 от 24.10.2017 г., сключен с Управляващия орган на съответната Оперативна програма, постъпващи по банкова сметка, вземанията за наличностите по която, настоящи и бъдещи, също са обект на особен залог; 

· Учредяване на залог върху постъпленията по сметката на Община Златоград, по която постъпват средствата по проект „е-Social Health Care”, с акроним „e-SOHECA”, по Договор за безвъзмездна помощ №  B2.9a.04 от 24.10.2017 г.;

· Учредяване на залог върху настоящи и бъдещи парични вземания, представляващи настоящи и бъдещи приходи на община Златоград, по чл. 45, ал. 1, т. 1, букви от „а“ до „ж“ от Закон за публичните финанси, както и трансфери за местни дейности, включително обща изравнителна субсидия, съгласно чл. 52, ал. 1, т. 1, буква „б“ от Закона за публичните финанси, включително и тези, постъпващи по банкова сметка, вземанията за наличностите по която, настоящи и бъдещи, също са обект на особен залог;

2. Възлага и делегира права на Кмета на Община Златоград да подготви искането за кредит, да го подаде в офиса на „Фонд ФЛАГ“ ЕАД, да подпише договора за кредит и договорите за залог, както и да извърши всички останали необходими правни и фактически действия за изпълнение на решението по т. 1. 

С уважение,
МИРОСЛАВ ЯНЧЕВ

Кмет на Община Златоград
Изготвил:

Аделина Юрукова 
Главен експерт „Бюджет и местни приходи”

Съгласувал:

Надя Мангарудова 
Директор на дирекция „ФСД, Б, ЧР и МДТ”[image: image2.png]s

В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

